THAI แจ้งยืดเวลาลด “เงินเดือน” พนง.ต่อ 3 เดือน
THAI แจ้งยืดเวลาลด “เงินเดือน” พนง.ต่อ 3 เดือน
31 พ.ค. 2563

นายจักรกฤศฏิ์ พาราพันธกุล รักษาการ กรรมการผู้อำนวยการใหญ่ บริษัท การบินไทย จำกัด (มหาชน) หรือ THAI ได้ออกประกาศเรื่องการจ่ายเงินเดือนรวมค่าตอบแทนรายเดือนระหว่างวันที่ 1 มิถุนายนจนถึง 31 สิงหาคม 2563 และมาตรการอื่นๆ ดังนี้
ตามประกาศบริษัทที่ 043/2563 ซึ่งกำหนดหลักเกณฑ์การจ่ายเงินเดือนรวมค่าตอบแทนพนักงานและมาตรการอื่นๆ จะครบกำหนดระยะเวลามีผลบังคับใช้ในวันที่ 31 พฤษภาคม 2563 นั้น
โดยที่บริษัทฯ ประสบภาวะขาดทุน ขาดสภาพคล่องทางการเงิน บริษัทฯ จึงได้ยื่นคำร้องขอฟื้นฟูกิจการต่อศาลล้มละลายกลางและศาลล้มละลายกลางได้มีคำสั่งรับคำร้องของฟื้นฟูกิจการแล้ว ในขณะนี้อยู่ระหว่างการดำเนินการตามขั้นตอนทางกฎหมายประกอบกับวิกฤตการณ์การแพร่ระบาดของโรคไวรัสโควิด-19 ยังส่งผลกระทบต่อการประกอบกิจการของบริษัทอย่างมีนัยสำคัญ และสำนักงานการบินพลเรือนแห่งประเทศไทย (กพท.) ได้ประกาศห้ามอากาศยานขนส่งคนโดยสารทำการบินเข้ามายังท่าอากาศยานในไทยเป็นการชั่วคราวในเดือนมิถุนายน บริษัทฯ จึงไม่สามารถกลับไปดำเนินการได้ตามปกติ
ทั้งนี้ จากสถานการณ์ดังกล่าวข้างต้นบริษัทฯ จึงมีความจำเป็นต้องควบคุมค่าใช้จ่ายทุกรายการให้ใช้จ่ายได้เท่าที่จำเป็นเพื่อให้การดำเนินการตามขั้นตอนการฟื้นฟูกิจการได้สำเร็จลุล่วง
ดังนั้นกรรมการบริษัทฯ ในการประชุมครั้งที่ 11 / 2563 วันที่ 29 พฤษภาคม จึงมีมติอนุมัติให้มีการขยายเวลาการปรับลดเงินเดือนพนักงานออกไปอีก 3 เดือน คือ เริ่มตั้งแต่วันที่ 1 มิถุนายน – 31 สิงหาคม 2563 จากของเดิมมีกำหนดสิ้นสุดวันที่ 31 พฤษภาคม 2563 รายละเอียด ดังนี้
1.พนักงานระดับรองกรรมการผู้อำนวยการใหญ่ (EVP) จ่ายเงินช่วยเหลือในอัตรา 50% ของเงินเดือนรวมค่าตอบแทน
2.ผู้อำนวยการใหญ่ (VP) หรือ กรรมการผู้จัดการ (MD) จ่ายเงินช่วยเหลือในอัตรา 60% ของเงินเดือนรวมค่าตอบแทน
3.พนักงานทั่วไป จะจ่ายเงินดือนและค่าตอบแทนเป็นรายเดือนในอัตราลดแบบขั้นบันไดดังนี้
-พนักงานได้รับเงินเดือนและค่าตอบแทนไม่เกิน 20,000 บาท ปรับลด10%
-พนักงานได้รับเงินเดือนและค่าตอบแทน 20,001 – 40,000 บาท ปรับลด25%
-พนักงานได้รับเงินเดือนและค่าตอบแทน 40,001 – 60,000 บาท ปรับลด 30%
-พนักงานได้รับเงินเดือนและค่าตอบแทน 60,001 – 100,000 บาท ปรับลด 35%
-พนักงานได้รับเงินเดือนและค่าตอบแทนตั้งแต่ 100,000 บาทขึ้นไป ปรับลด 40%
ทั้งนี้ บริษัทฯ จะจัดทำหนังสือแสดงเจตนายินยอมด้วยความสมัครใจของพนักงาน ในการรับเงินเดือนรวมค่าตอบแทนรายเดือนข้างต้นให้พนักงานทุกคนลงนาม หรือแสดงเจตนาผ่านช่องทางอื่นภายในวันที่ 15 มิถุนายน 2563 และส่งหนังสือที่ลงนามแล้วให้บริษัทในภายหลัง
นอกจากนี้ ให้ระงับการจ่ายค่าพาหนะทุกประเภทแก่พนักงานทุกระดับจนกว่าจะมีประกาศเปลี่ยนแปลง และให้พนักงานยังคงสิทธิประโยชน์และสวัสดิการเช่นเดิมภายหลังจากที่ 31 สิงหาคม 2563 และสถานการณ์เข้าสู่ภาวะปกติ อีกทั้ง หากพนักงานมีความประสงค์จะไม่รับเงินเดือนรวมค่าตอบแทน หรือยินยอมลดเงินเดือนรวมค่าตอบแทนลงในอัตราที่มากกว่าที่กำหนด หรือประสงค์จะใช้สิทธิลาหยุดโดยไม่รับเงินเดือน (leave without pay) ด้วยความสมัครใจก็สามารถทำได้
   